Document ID: 32005R2103

REGOLAMENT TAL-KUNSILL (KE) Nru 2103/2005
tat-12 ta' Diċembru 2005
li jemenda r-Regolament (KE) Nru 3605/93 fir-rigward tal-kwalità tad-data statistika fil-kuntest tal-proċedura ta' l-iżbilanċ eċċessiv
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari t-tielet subparagrafu ta' l-Artikolu 104(14) tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew (1),
Wara li kkunsidra l-opinjoni tal-Bank Ċentrali Ewropew (2),
Billi:
(1)
Id-data statistika li għandha tintuża għall-applikazzjoni tal-Protokoll dwar il-proċedura ta' l-iżbilanċ eċċessiv annessa mat-Trattat li jistabbilixxi l-Komunità Ewropea għandha tiġi pprovduta mill-Kummissjoni. Il-Kummissjoni ma tiġborx din id-data direttament iżda toqgħod fuq data miġbura u rappurtata mill-awtoritajiet nazzjonali skond l-Artikolu 3 ta' dak il-Protokoll.
(2)
Ir-rwol tal-Kummissjoni, bħala awtorità statistika, f'dak il-kuntest huwa speċifikament eżerċitat mill-Eurostat, f'isem il-Kummissjoni. Bħala d-dipartiment tal-Kummissjoni responsabbli għat-twettiq tal-kompiti tal-Kummissjoni fir-rigward tal-produzzjoni ta' statistika Komunitarja, l-Eurostat huwa meħtieġ jesegwixxi l-kompiti tiegħu skond il-prinċipji ta' imparzjalità, affidabbiltà, rilevanza, attwalità fin-nefqa, kunfidenzjalità statistika u trasparenza, kif stabbiliti fid-Deċiżjoni tal-Kummissjoni 97/281/KE tal-21 ta' April 1997 dwar ir-rwol ta' l-Eurostat fir-rigward tal-produzzjoni ta' l-istatistika Komunitarja (3). L-implementazzjoni mill-awtoritajiet statistiċi nazzjonali u Komunitarji tar-Rakkomandazzjonijiet tal-Kummissjoni tal-25 ta' Mejju 2005 dwar l-indipendenza, l-integrità u r-responsabbiltà ta' l-awtoritajiet statistiċi nazzjonali u Komunitarji għandha saħħaħ il-prinċipju ta' l-indipendenza professjonali, l-adegwatezza tar-riżorsi u l-kwalità ta' data statistika.
(3)
Ir-Regolament tal-Kunsill (KE) Nru 3605/93 tat-22 ta' Novembru 1993 dwar l-applikazzjoni tal-Protokoll dwar il-proċedura ta' l-iżbilanċ eċċessiv (4) anness mat-Trattat li jistabbilixxi l-Komunità Ewropea fih id-definizzjonijiet rilevanti għall-finijiet tal-proċedura ta' l-iżbilanċ eċċessiv u jistabbilixxi skeda kronoloġika għar-rappurtar lill-Kummissjoni ta' l-żbilanċ annwali u tad-dejn tal-gvern u ta' data oħra annwali tal-gvern. Bit-test attwali tiegħu, ir-Regolament ma fihx dispożizzjonijiet dwar il-valutazzjoni tal-kwalità tad-data rappurtata mill-Istati Membri jew dwar il-fornitura ta' data mill-Kummissjoni.
(4)
Wara proposta mill-Kummissjoni, il-Kunsill (ECOFIN), f'tentattiv sabiex jiġu kkjarifikati u rrazzjonalizzati l-proċeduri, kemm fil-livell ta' l-Istati Membri kif ukoll f'dak tal-Kummissjoni, adotta fit-18 ta' Frar 2003 Kodiċi ta' l-Aħjar Prattika dwar il-ġbir u r-rappurtar ta' data fil-kuntest tal-proċedura ta' l-iżbilanċ eċċessiv għall-ġbir u r-rappurtar tal-kontijiet tal-gvern skond is-Sistema Ewropea tal-Kontijiet 1995 (ESA95) (5), u b'mod partikolari ta' data dwar l-żbilanċ u d-dejn tal-gvern, fil-kuntest tal-proċedura ta' l-iżbilanċ eċċessiv.
(5)
Reviżjoni tat-termini perentorji għar-rappurtar ta' data fil-kuntest tal-proċedura ta' l-iżbilanċ eċċessiv għandha tiżgura konsistenza sħiħa mat-termini perentorji tal-programm ta' trasmissjoni ta' l-ESA (6) dwar l-infiq u d-dħul, il-bilanċi finanzjarji, it-transazzjonijiet finanzjarji u d-dejn bi frekwenzi trimestrali u annwali tal-gvern. L-iskop tar-reviżjoni tat-termini perentorji għar-rappurtar huwa dak tar-razzjonalizzazzjoni ta' l-obbligi ta' rappurtar ta' l-Istati Membri, u jimplika l-emendament fil-futur tal-programm ta' trasmissjoni ta' l-ESA 95, li jkollu jsir permezz ta' Regolament tal-Kummissjoni.
(6)
Il-kredibbiltà tas-sorveljanza tal-budget tistrieħ b'mod kruċjali fuq statistika affidabbli tal-budget. Hija ħtieġa ta' l-ikbar importanza li d-data rappurtata mill-Istati Membri skond ir-Regolament (KE) Nru 3605/93 u pprovduta mill-Kummissjoni lill-Kunsill skond il-Protokoll tkun ta' kwalità għolja.
(7)
Huwa meħtieġ li jiġu speċifikati l-miżuri sabiex tittejjeb il-kwalità ta' data governattiva attwali rappurtata fil-kuntest tal-proċedura ta' l-iżbilanċ eċċessiv li jibnu fuq l-aħjar prattiki eżistenti u li jippermettu lill-Kunsill u l-Kummissjoni jwettqu d-dmirijiet tagħhom skond it-Trattat. L-elementi prinċipali għall-valutazzjoni tal-kwalità huma stabbiliti fid-Dikjarazzjoni dwar il-Kwalità tas-Sistema Statistika Ewropea, adottata mill-Kumitat tal-Programm Statistiku f'Settembru 2001.
(8)
Skond il-prinċipju ta' proporzjonalità, kif stabbilit fl-Artikolu 5 tat-Trattat, il-miżuri meħtieġa previsti f'dan ir-Regolament sabiex jintlaħaq l-objettiv ta' tisħiħ ta' monitoraġġ statistiku tal-kwalità tad-data rappurtata fil-kuntest tal-proċedura ta' l-iżbilanċ eċċessiv ma jmorrux lil hinn minn dak li huwa meħtieġ sabiex jintlaħaq dan l-objettiv.
(9)
Il-ġbir ta' statistika tal-budget hija regolata mill-prinċipji stabbiliti fir-Regolament tal-Kunsill (KE) Nru 322/97 tas-17 ta' Frar 1997 dwar l-istatistika tal-Komunità (7), partikolarment mill-prinċipji ta' imparzjalità, affidabbiltà, rilevanza u trasparenza.
(10)
L-Eurostat għandu jkun responsabbli, f'isem il-Kummissjoni, għall-valutazzjoni tal-kwalità tad-data u għall-fornitura tad-data li tintuża fil-kuntest tal-proċedura ta' l-iżbilanċ eċċessiv, skond id-Deċiżjoni tal-Kummissjoni 97/281/KE.
(11)
Għandu jiġi stabbilit djalogu permanenti bejn il-Kummissjoni u l-awtoritajiet statistiċi ta' l-Istati Membri sabiex tiġi żgurata l-kwalità kemm tad-data attwali rappurtata mill-Istati Membri kif ukoll tal-kontijiet tas-settur tal-gvern li fuqhom tkun ibbażata, miġbura skond l-ESA 95. Għal dak il-għan, jistgħu jsiru mill-Kummissjoni żjarat regolari ta' djalogu, kif ukoll żjarat metodoloġiċi eventwali, sabiex b'hekk jissaħħaħ il-monitoraġġ tad-data rappurtata u tiġi pprovduta assigurazzjoni kontinwa tal-kwalità tad-data. L-Istati Membri għandhom minnufih jipprovdu lill-Kummissjoni aċċess fil-pront għall-informazzjoni. Iż-żjarat ta' djalogu għandhom ikunu r-regola. Iż-żjarat metodoloġiċi għandhom isiru biss f'każijiet fejn il-Kummissjoni (l-Eurostat) tidentifika riskji sostanzjali jew problemi potenzjali fil-kwalità tad-data, b'mod partikolari relattivament għall-metodi, kunċetti u klassifikazzjonijiet applikati għad-data, li l-Istati Membri huma obbligati jirrappurtaw. Il-kondotta ta' dawn iż-żjarat metodoloġiċi eventwali tkun ibbażata fuq l-iskambju ta' informazzjoni fost il-fora rilevanti kollha, b'mod partikolari l-Kumitat Ekonomiku u Finanzjarju.
(12)
Għandhom jiġu pprovduti lill-Kummissjoni, aġġornati u magħmula pubbliċi mill-Istati Membri inventarji dettaljati tal-metodi, proċeduri u sorsi użati għall-ġbir tad-data dwar l-iżbilanċ u d-dejn attwali u l-kontijiet tas-settur tal-gvern li fuqhom tkun ibbażata, miġbura skond l-ESA 95.
(13)
F'każijiet ta' dubbju dwar il-korrettezza tat-trattament kontabbli ta' xi transazzjoni tal-gvern jew f'każijiet kumplessi jew ta' interess ġenerali ikunu meħtieġa deċiżjoniet immedjati mill-Kummissjoni (l-Eurostat) dwar it-trattament kontabbli korrett ta' transazzjoni skond ir-Regolament tal-Kunsill (KE) Nru 2223/96.
(14)
Ir-regoli dwar il-fornitura ta' data mill-Kummissjoni (mill-Eurostat) għandhom jiġu kjarifikati skond il-limitu ta' żmien għal tali fornitura u għal kwalunkwe riżerva u emenda.
(15)
Jeħtieġ li s-sorveljanza tar-rappurtar issir konformi mad-data attwalment rappurtata mill-Istati Membri. B'mod aktar ġenerali, ir-Regolament (KE) Nru 3605/93 jeħtieġ li jiġi aġġornat fid-dawl ta' l-esperjenza miksuba permezz ta' l-implementazzjoni tal-Kodiċi ta' l-Aħjar Prattika.
(16)
Ir-Regolament (KE) Nru 3605/93 għandu għalhekk jiġi emendat kif meħtieġ,
ADOTTA DAN IR-REGOLAMENT:
Artikolu 1
Ir-Regolament (KE) Nru 3605/93 huwa b'dan emendat kif ġej:
1)
L-Artikolu 3 għandu jiġi sostitwit b'dan li ġej:
“Artikolu 3
1. L-iżbilanċ ippjanat tal-gvern u ċ-ċifri tal-livell ta' dejn tal-gvern iffissru dawk iċ-ċifri stabbiliti għas-sena kurrenti mill-Istati Membri. Huma għandhom ikunu l-previżjonijiet uffiċjali l-iktar reċenti, b'kont meħud tad-deċiżjonijiet l-iktar reċenti dwar il-budget u ta' l-iżviluppi u l-prospetti ekonomiċi. Huma għandhom ikunu prodotti fl-iqsar żmien possibbli qabel l-iskadenza tat-terminu perentorju għar-rappurtar.
2. Iċ-ċifri attwali ta' l-iżbilanċ tal-gvern u tal-livell ta' dejn tal-gvern ifissru r-riżultati stmati, provviżorji, semi-finalizzati jew finali għal sena li tkun għaddiet. Id-data ppjanata flimkien mad-data attwali għandhom jiffurmaw serje kronoloġika konsistenti fir-rigward tad-definizzjonijiet u l-kunċetti.”
;
2)
L-Artikolu 4, il-paragrafu 1, 2 u 3 għandhom jiġu sostitwiti b'dan li ġej:
“1. Mill-bidu ta' l-1994, l-Istati Membri għandhom jirrappurtaw lill-Kummissjoni l-iżbilanċi ppjanati u attwali tal-gvern u l-livelli ta' dejn tal-gvern darbtejn fis-sena, l-ewwel darba qabel l-1 ta' April tas-sena kurrenti (sena n) u t-tieni darba qabel l-1 ta' Ottubru tas-sena n.
L-Istati Membri għandhom jinformaw lill-Kummissjoni liema Awtoritajiet Nazzjonali ikunu responsabbli għar-rappurtar fil-proċedura ta' l-iżbilanċ eċċessiv.
2. Qabel l-1 ta' April tas-sena n, l-Istati Membri:
-
għandhom jirrappurtaw lill-Kummissjoni l-iżbilanċ ippjanat tal-gvern tagħhom għas-sena n, stima aġġornata ta' l-iżbilanċ attwali tal-gvern tagħhom għas-sena n-1 u l-iżbilanċi attwali tal-gvern tagħhom għas-snin n-2, n-3 u n-4,
-
għandhom fl-istess waqt jipprovdu lill-Kummissjoni d-data ppjanata minnhom għas-sena n u d-data attwali għas-snin n-1, n-2, n-3 u n-4 ta' l-iżbilanċi korrispondenti fl-estimi fil-kontijiet pubbliċi tagħhom skond id-definizzjoni mogħtija l-aktar prominenza f'pajjiżhom u skond iċ-ċifri li jispjegaw it-transizzjoni bejn l-iżbilanċ fl-estimi fil-kontijiet pubbliċi u l-iżbilanċ tal-gvern tagħhom għas-sub-settur S.1311,
-
għandhom fl-istess waqt jipprovdu lill-Kummissjoni d-data attwali tagħhom għas-snin n-1, n-2, n-3 u n-4 tal-bilanċi operattivi korrispondenti tagħhom u biċ-ċifri li jispjegaw it-transizzjoni bejn il-bilanċi operattivi ta' kull sub-settur tal-gvern u l-iżbilanċ tal-gvern tagħhom għas-sub-setturi S.1312, S.1313 u S.1314,
-
għandhom jirrappurtaw lill-Kummissjoni il-livell ippjanat minnhom tad-dejn tal-gvern fl-aħħar tas-sena n u l-livelli tagħhom tad-dejn attwali tal-gvern fl-aħħar tas-snin n-1, n-2, n-3 u n-4,
-
għandhom fl-istess waqt jipprovdu lill-Kummissjoni għas-snin n-1, n-2, n-3 u n-4 iċ-ċifri li jispjegaw il-kontribut ta' l-iżbilanċ tal-gvern u fatturi oħra rilevanti għall-varjazzjoni fil-livell tad-dejn tal-gvern tagħhom għal kull subsettur.
3. Qabel l-1 ta' Ottubru tas-sena n, l-Istati Membri għandhom jirrappurtaw lill-Kummissjoni:
-
l-iżbilanċ ippjanat tal-gvern aġġornat minnhom għas-sena n u l-iżbilanċi attwali tal-gvern tagħhom għas-snin n-1, n-2, n-3 u n-4 u għandhom jikkonformaw mar-rekwiżiti tat-tieni u t-tielet inċiżi tal-paragrafu 2,
-
il-livell ippjanat tad-dejn tal-gvern aġġornat minnhom fl-aħħar tas-sena n u l-livelli tad-dejn attwali tal-gvern tagħhom fl-aħħar tas-snin n-1, n-2, n-3 u n-4, u għandhom jikkonformaw mar-rekwiżiti tal-ħames inċiż tal-paragrafu 2.”
;
3)
L-Artikoli 7 u 8 jiġu sostitwiti b'dan li ġej:
“Artikolu 7
1. L-Istati Membri għandhom jinfurmaw lill-Kummissjoni, hekk kif issir disponibbli, b'kull reviżjoni maġġura fiċ-ċifri, li jkunu diġà rappurtati, ta' l-iżbilanċ u tad-dejn attwali u ppjanati tal-gvern.
2. Ir-reviżjonijiet maġġuri fiċ-ċifri attwali ta' l-iżbilanċ u tad-dejn diġà rappurtati għandhom jiġu dokumentati adegwatament. F'kull każ, ir-reviżjonijiet li bihom jiġu maqbuża l-valuri ta' referenza kif speċifikati fil-Protokoll rilevanti tat-Trattat, jew ir-reviżjonijiet li jfissru li d-data ta' Stat Membru ma għadhomx jaqbżu l-valuri ta' referenza, għandhom jiġu rappurtati u dokumentati adegwatament.
Artikolu 8
L-Istati Membri għandhom jippubblikaw id-data attwali ta' l-iżbilanċ u tad-dejn u data oħra tas-snin ta' qabel rappurtati lill-Kummissjoni skond l-Artikoli 4, 5, 6 u 7.”
4)
Wara l-Artikolu 8 għandhom jiġu inseriti it-Taqsimiet li ġejjin:
“TAQSIMA 2a
KWALITÀ TAD-DATA
Artikolu 8a
1. Il-Kummissjoni (l-Eurostat) għandha regolarment tivvaluta il-kwalità kemm tad-data attwali rappurtata mill-Istati Membri kif ukoll tal-kontijiet tas-settur tal-gvern li fuqhom tkun ibbażata, miġbura skond l-ESA95 (minn hawn 'il quddiem imsejħa ‘kontijiet tal-gvern’). Il-kwalità tad-data attwali tfisser konformità mar-regoli tal-kontabbiltà, kompletezza, affidabbiltà, puntwalità, u konsistenza tad-data statistika. Il-valutazzjoni tiffoka fuq oqsma speċifikati fl-inventarji ta' l-Istati Membri bħad-delimitazzjoni tas-settur tal-gvern, il-klassifikazzjoni tat-transazzjonijiet u tad-djun tal-gvern, u ż-żmien ta' reġistrazzjoni.
2. L-Istati Membri għandhom jipprovdu lill-Kummissjoni (l-Eurostat), fil-pront kemm jista' jkun, l-informazzjoni statistika rilevanti mitluba għall-ħtiġijiet tal-valutazzjoni tal-kwalità tad-data, mingħajr preġudizzju għad-dispożizzjonijiet dwar il-kunfidenzjalità statistika tar-Regolament tal-Kunsill (KE) Nru 322/97.
‘Informazzjoni dwar l-istatistika’ imsemmija fl-ewwel subparagrafu għandha tkun limitata għall-informazzjoni strettament meħtieġa biex tiġi kontrollata l-konformità mar- regoli ta' l-ESA. B'mod partikolari, informazzjoni dwar l-istatistika tfisser:
-
Data minn Kontijiet Nazzjonali
-
Inventarji
-
Tabelli ta' notifika ta' l-EDP
-
Kwestjonarji u kjarifiki addizzjonali relatati man-notifiki.
Il-format tal-kwestjonarji għandu jiġi definit mill-Kummissjoni (l-Eurostat) wara konsultazzjoni tal-Kumitat dwar l-Istatistika Monetarja, Finanzjarja u tal-Bilanċ tal-Pagamenti (minn hawn 'il quddiem imsejjaħ is-‘CMFB’) stabbilit bid-Deċiżjoni tal-Kunsill 91/115/KEE (*).
3. Il-Kummissjoni (l-Eurostat) għandha tirrapporta regolarment lill-Parlament Ewropew u lill-Kunsill dwar il-kwalità tad-data attwali rappurtata mill-Istati Membri. Ir-rapport għandu jindirizza l-valutazzjoni ġenerali tad-data attwali rappurtata mill-Istati Membri fir-rigward tal-konformità mar-regoli tal-kontabbiltà, tal-kompletezza, ta' l-affidabbiltà, tal-puntwalità, u tal-konsistenza tad-data.
Artikolu 8b
1. L-Istati Membri għandhom jipprovdu lill-Kummissjoni (l-Eurostat) b'inventarju dettaljat tal-metodi, proċeduri u sorsi użati sabiex tinġabar id-data ta' l-iżbilanċ u tad-dejn attwali u tal-kontijiet tal-gvern li fuqhom tkun ibbażata.
2. L-inventarji għandhom jitħejjew skond linji gwida adottati mill-Kummissjoni (l-Eurostat) wara konsultazzjoni mas-CMBF.
3. L-inventarji għandhom jiġu aġġornati wara reviżjonijiet fil-metodi, fil-proċeduri u fis-sorsi adottati mill-Istati Membri sabiex tinġabar id-data statistika tagħhom.
4. L-Istati Membri għandhom jagħmlu l-inventarji tagħhom pubbliċi.
5. Il-kwistjonijiet imsemmija fil-paragrafi 1, 2 u 3 jistgħu jiġu ttrattati fiż-żjarat imsemmija fl-Artikolu 8D.
Artikolu 8ċ
1. Fl-eventwalità ta' dubbju rigward l-implementazzjoni korretta tar-regoli ta' kontabbiltà ta' l-ESA95, l-Istat Membru konċernat għandu jitlob kjarifika mill-Kummissjoni (l-Eurostat). Il-Kummissjoni (l-Eurostat) għandha minnufih teżamina l-kwistjoni u tikkomunika l-kjarifika tagħha lill-Istat Membru konċernat u, meta xieraq, lis-CMFB.
2. Għal każijiet li, fil-fehma tal-Kummissjoni jew ta' l-Istat Membru konċernat, ikunu komplessi jew ta' interess ġenerali, il-Kummissjoni (l-Eurostat) għandha tieħu deċiżjoni wara li tikkonsulta lis-CMFB. Il-Kummissjoni (l-Eurostat) għandha tagħmel id-deċiżjonijiet pubbliċi, flimkien ma' l-opinjoni tas-CMFB, mingħajr preġudizzju għad-dispożizzjonijiet relattivi għall-kunfidenzjalità ta' l-istatistika tar-Regolament (KE) Nru 322/97.
Artikolu 8d
Il-Kummissjoni (l-Eurostat) għandha tiżgura djalogu permanenti ma' l-awtoritajiet statistiċi ta' l-Istati Membri. Għal dan il-għan, il-Kummissjoni (l-Eurostat) twettaq fl-Istati Membri kollha żjarat regolari ta' djalogu, kif ukoll żjarat metodoloġiċi eventwali. Iż-żjarat metodoloġiċi għandhom isiru biss f'każijiet fejn jiġu identifikati riskji sostanzjali jew problemi potenzjali fil-kwalità tad-data, b'mod speċjali fejn dawn jolqtu l-metodi, il-kunċetti u l-klassifikazzjoni applikati għad-data li l-Istati Membri huma obbligati li jirrappurtaw.
Iż-żjarat ta' djalogu huma maħsuba sabiex jirrevedu d-data rappurtata, sabiex jiġu eżaminati kwistjonijiet metodoloġiċi, sabiex jiġu diskussi proċessi u sorsi statistiċi deskritti fl-inventarji, u sabiex tiġi valutata l-konformità mar-regoli tal-kontabbiltà. Iż-żjarat ta' djalogu għandhom jintużaw sabiex jiġu identifikati riskji jew problemi potenzjali dwar il-kwalità tad-data rappurtata. Iż-żjarat metodoloġiċi huma maħsuba sabiex jiġu sorveljati l-proċessi u l-kontijiet tal-gvern li jiġġustifikaw id-data attwali rappurtata u sabiex jitfasslu konklużjonijiet dettaljati dwar il-kwalità tad-data rappurtata, kif definit fl-Artikolu 8A(1). Iż-żjarat metodoloġiċi ma għandhomx imorru lil hinn mill-qasam purament statistiku. Dan għandu jiġi rifless fil-kompożizzjoni tad-delegazzjonijiet imsemmija fl-Artikolu 8E.
Meta torganizza żjarat ta' djalogu u metodoloġiċi, il-Kummissjoni (l-Eurostat) għandha tittrasmetti l-konklużjonijiet provviżorji tagħha lill-Istati Membri konċernati għall-kummenti tagħhom.
Artikolu 8e
1. Meta twettaq żjarat metodoloġiċi fl-Istati Membri, il-Kummissjoni (l-Eurostat) tista' titlob l-għajnuna ta' esperti nazzjonali tal-kontabbiltà, proposti minn Stati Membri oħra fuq bażi volontarja, u ta' uffiċjali minn dipartimenti oħra tal-Kummissjoni.
Il-lista ta' esperti tal-kontijiet nazzjonali li minnha l-Kummissjoni tista' titlob għal assistenza, se tkun kostitwita abbażi ta' proposti mibgħuta lill-Kummissjoni mill- awtoritajiet nazzjonali responsabbli għar-rappurtar tad-defiċit eċċessiv.
2. L-Istati Membri għandhom jieħdu l-miżuri kollha meħtieġa sabiex jiffaċilitaw iż-żjarat metodoloġiċi. Dawn iż-żjarat għandhom ikunu limitati għall-awtoritajiet nazzjonali involuti fir-rappurtar tal-proċedura ta' żbilanċ eċċessiv. L-Istati Membri għandhom, madankollu, jiżguraw li s-servizzi tagħhom li jkunu involuti direttament jew indirettament fil-produzzjoni tal-kontijiet u d-dejn tal-gvern, u fejn meħtieġ l-awtoritajiet nazzjonali tagħhom li jkollhom responsabbiltà funzjonali għall-kontroll tal-kontijiet pubbliċi, jipprovdu lill-uffiċjali tal-Kummissjoni jew lill-esperti l-oħra imsemmija fil-paragrafu (1) bl-għajnuna meħtieġa sabiex iwettqu dmirijiethom, ukoll billi jagħmlu disponibbli dokumenti sabiex tiġi ġustifikata d-data attwali rappurtata dwar l-iżbilanċ u d-dejn u l-kontijiet tal-gvern li fuqhom tkun ibbażata. Ir-records kunfidenzjali tas-sistema statistika nazzjonali għandhom jiġu pprovduti biss lill-Kummissjoni (l-Eurostat).
Mingħajr preġudizzju għall-obbligu ġenerali ta' l-Istati Membri biex jieħdu l-miżuri kollha meħtieġa biex jiġu faċilitati ż-żjarat metodoloġiċi, l-interlokuturi ta' l-Eurostat għaż-żjarat metodoloġiċi msemmija fl-ewwel subparagrafu huma, f'kull Stat Membru, is-servizzi responsabbli għar-rappurtar tal-proċedura tad-defiċit eċċessiv.
3. Il-Kummissjoni (l-Eurostat) għandha tiżgura li l-uffiċjali u l-esperti nazzjonali li jipparteċipaw f'dawn iż-żjarat jissodisfaw kull garanzija fir-rigward ta' kompetenza teknika, indipendenza professjonali u l-osservanza tal-kunfidenzjalità.
Artikolu 8f
Il-Kummissjoni (l-Eurostat) għandha tirrapporta lill-Kumitat Ekonomiku u Finanzjarju dwar il-konklużjonijiet taż-żjarat ta' djalogu u metodoloġiċi, inkluż kull kumment dwarhom magħmul mill-Istat Membru konċernat. Dawn ir-rapporti flimkien ma' kull kumment mill-Istat Membru konċernat, wara li jkunu ġew trasmessi lill-Kumitat Ekonomiku u Finanzjarju, għandhom isiru pubbliċi, mingħajr preġudizzju għad-dispożizzjonijiet dwar il-kunfidenzjalità statistika fir-Regolament tal-Kunsill (KE) Nru 322/97.
TAQSIMA 2b
FORNITURA TA' DATA MILL-KUMMISSJONI
Artikolu 8g
1. Il-Kummissjoni (l-Eurostat) għandha tipprovdi d-data attwali dwar l-iżbilanċ u d-dejn tal-gvern għall-applikazzjoni tal-Protokoll dwar il-proċedura ta' l-iżbilanċ eċċessiv, fi żmien tliet ġimgħat wara l-iskadenza tat-termini perentorji tar-rappurtar imsemmija fl-Artikolu 4(1) jew wara r-reviżjonijiet kif imsemmija fl-Artikolu 7(1). Din il-fornitura ta' data għandha titwettaq permezz ta' pubblikazzjoni.
2. Il-Kummissjoni (l-Eurostat) ma għandhiex tittardja il-fornitura tad-data attwali ta' l-iżbilanċ u d-dejn tal-gvern ta' l-Istati Membri meta Stat Membru ma jkunx irrapporta d-data proprja tiegħu.
Artikolu 8h
1. Il-Kummissjoni (l-Eurostat) tista' tesprimi riżerva dwar il-kwalità tad-data attwali rappurtata mill-Istati Membri. Mhux aktar tard minn tlett ijiem ta' xogħol qabel id-data ppjanata għall-pubblikazzjoni, il-Kummissjoni (l-Eurostat) għandha tikkomunika lill-Istat Membru konċernat u lill-President tal-Kumitat Ekonomiku u Finanzjarju r-riżerva li jkollha l-ħsieb li tesprimi u tagħmel pubblika. Fejn il-kwistjoni tiġi solvuta wara l-pubblikazzjoni tad-data u tar-riżerva, l-irtirar tar-riżerva għandu jsir pubbliku immedjatament wara.
2. Il-Kummissjoni (l-Eurostat) tista' temenda d-data attwali rappurtata mill-Istati Membri u tipprovdi data emendata u ġustifikazzjoni għall-emenda fejn ikun hemm prova li d-data attwali rappurtata mill-Istati Membri mhijiex konformi mar-rekwiżiti ta' l-Artikolu 8A(1). Mhux aktar tard minn tlett ijiem ta' xogħol qabel id-data ppjanata għall-pubblikazzjoni, il-Kummissjoni (l-Eurostat) għandha tikkomunika lill-Istat Membru konċernat u lill-President tal-Kumitat Ekonomiku u Finanzjarju d-data emendata u l-ġustifikazzjoni għall-emenda.
TAQSIMA 2ċ
DISPOŻIZZJONIJIET ĠENERALI
Artikolu 8i
1. L-Istati Membri għandhom jiżguraw li d-data attwali rappurtata lill-Kummissjoni tkun provduta skond il-prinċipji stabbiliti bl-Artikolu 10 tar-Regolament tal-Kunsill (KE) Nru 322/97. F'dan ir-rigward, ir-responsabbiltà ta' l-Awtoritajiet Statistiċi Nazzjonali tkun li jiżguraw konformità tad-data rappurtata ma' l-Artikoli 1 u 2 u mar-regoli ta' kontabbiltà ta' l-ESA95 li fuqhom tkun ibbażata.
2. L-Istati Membri għandhom jieħdu l-miżuri kollha meħtieġa sabiex jiżguraw li l-uffiċjali responsabbli għar-rappurtar tad-data attwali lill-Kummissjoni u tal-kontijiet tal-gvern li fuqhom tkun ibbażata jaġixxu skond il-prinċipji stabbiliti fl-Artikolu 10 tar-Regolament (KE) Nru 322/97.
Artikolu 8j
Fl-eventwalità ta' reviżjoni ta' l-ESA 95 jew ta' emenda fil-metodoloġija tagħha deċiża mill-Parlament Ewropew u mill-Kunsill jew mill-Kummissjoni skond ir-regoli ta' kompetenza u ta' proċedura stabbiliti fit-Trattat u fir-Regolament (KE) Nru 2223/96, il-Kummissjoni għandha tintroduċi r-referenzi l-ġodda għall-ESA 95 fl-Artikoli 1, 2 u 4.
(*) ĠU L 59, 6.3.1991, p. 19.”" 						
Artikolu 2
Dħul fis-seħħ
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, nhar it-12 ta' Diċembru 2005.

Labels: 2
4
19
12
18
15